CELEX: 32016D0600
Language: hu
Date: 2016-04-15 00:00:00
Title: A Bizottság (EU) 2016/600 végrehajtási határozata (2016. április 15.) a 2007/453/EK határozatnak a Románia BSE-státusa tekintetében történő módosításáról (az értesítés a C(2016) 2186. számú dokumentummal történt) (EGT-vonatkozású szöveg)

19.4.2016   
            
            
               HU
            
            
               Az Európai Unió Hivatalos Lapja
            
            
               L 103/41
            
         A BIZOTTSÁG (EU) 2016/600 VÉGREHAJTÁSI HATÁROZATA
   (2016. április 15.)
   a 2007/453/EK határozatnak a Románia BSE-státusa tekintetében történő módosításáról
   
      
         (az értesítés a C(2016) 2186. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 5. cikke (2) bekezdésének harmadik albekezdésére,
   mivel:
   
               (1)
            
            
               A 999/2001/EK rendelet értelmében meg kell határozni a tagállamok vagy harmadik országok, illetve azok régióinak (a továbbiakban: országok és régiók) BSE-státusát a következő három kategória egyikébe történő besorolással: elhanyagolható, ellenőrzött vagy meghatározatlan BSE-kockázat.
            
         
               (2)
            
            
               A 2007/453/EK bizottsági határozat (2) melléklete tartalmazza az országok és régiók BSE-státus szerinti felsorolását.
            
         
               (3)
            
            
               Az Állat-egészségügyi Világszervezet (OIE) vezető szerepet tölt be az egyes országok és régiók BSE-kockázat alapján történő osztályozásában.
            
         
               (4)
            
            
               Az OIE Közgyűlése 2014 májusában „A tagállamok BSE-kockázati státusának elismeréséről” című 18. sz. határozatában (3) Romániát „elhanyagolható BSE-kockázatú” országnak ismerte el. Az OIE Állatbetegségekkel Foglalkozó Tudományos Bizottsága az elhanyagolható BSE-kockázatú státust 2014. június 27-én felfüggesztette, mivel Románia 2014. június 20-án egy atípusos BSE-esetről tett bejelentést.
            
         
               (5)
            
            
               Az OIE Közgyűlése 2015 májusában módosította a Szárazföldi Állatok Egészségügyi Kódexének (a továbbiakban: OIE-Kódex) a BSE-vel foglalkozó fejezetét, a következő mondattal egészítve ki az OIE-Kódex 11.4.1. cikkét: „A BSE-kockázati státus hivatalos elismerésével összefüggésben a BSE fogalmából ki kell zárni az atípusos BSE-t, ez utóbbi ugyanis vélhetően nagyon kis arányban minden szarvasmarha-állományban spontán előfordulhat” (4).
            
         
               (6)
            
            
               Mivel az elhanyagolható BSE-kockázatú státus Románia esetében egy atípusos BSE-eset észlelése miatt lett felfüggesztve, és mivel az OIE-Kódex új változata a BSE-kockázati státus hivatalos elismerésével összefüggésben az atípusos BSE-t kizárja a BSE fogalmából, az OIE Állatbetegségekkel Foglalkozó Tudományos Bizottsága úgy döntött, hogy 2015. december 8-i hatállyal Romániát ismét elhanyagolható BSE-kockázatú országnak minősíti.
            
         
               (7)
            
            
               A 2007/453/EK határozat mellékletében szereplő országlistát tehát a döntés értelmében módosítani kell.
            
         
               (8)
            
            
               A 2007/453/EK határozatot ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2007/453/EK határozat melléklete a következőképpen módosul:
   
               1.
            
            
               a „— Románia” sort be kell illeszteni az „A. Elhanyagolható BSE-kockázatot jelentő országok vagy régiók” részbe, a „— Portugália” sor után és a „— Szlovénia” sor elé;
            
         
               2.
            
            
               a „— Románia” sort a „B. Ellenőrzött BSE-kockázatot jelentő országok vagy régiók” részből törölni kell.
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. április 15-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 147., 2001.5.31., 1. o.
   
   
      (2)  A Bizottság 2007. június 29-i 2007/453/EK határozata a tagállamok vagy harmadik országok, illetve ezek valamelyik régiója BSE-státusának meghatározásáról a szarvasmarhafélék szivacsos agyvelőbántalma előfordulási kockázata alapján (HL L 172., 2007.6.30., 84. o.).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2014_A_RESO-18_BSE.pdf
   
      (4)  http://www.oie.int/index.php?id=169&L=0&htmfile=chapitre_bse.htm